KIRJALLINEN KYSYMYS E-3599/00

esittäjä(t): Luciano Caveri (ELDR) komissiolle

(22. marraskuuta 2000)

Aihe: Komission allekirjoittamat pöytäkirjat

Euroopan unioni allekirjoitti vuonna 1991 Alppeja koskevan yleissopimuksen, joka ratifioitiin vuonna 1996 ja joka astui voimaan vuonna 1998 (vuonna 1999 astui voimaan myös Monacon kanssa myöhemmin tehty pöytäkirja). Euroopan unioni on lisäksi allekirjoittanut kolme toimeenpanopöytäkirjaa (aluesuunnittelu ja kestävä kehitys, maanviljely vuoristossa, luonnon ja maiseman suojelu), mutta se ei ole koskaan allekirjoittanut neljää muuta pöytäkirjaa (vuoristometsät, turismi, maaperänsuojelu ja energia) eikä se myöskään ollut vielä lokakuun loppuun mennessä allekirjoittanut uutta kuljetusalaa koskevaa pöytäkirjaa. Komission poissaolo herätti huomiota Luzernissä (Sveitsi) 30.31.10.2000 pidetyssä kuudennessa Alppikonferenssissa.

Mitä komission poissaolo Alppikonferenssista merkitsi? Mistä syystä komissio ei ole allekirjoittanut pöytäkirjoja vuoden 1994 jälkeen? Onko Alppeja koskevalla yleissopimuksella merkitystä komissiolle? Uskooko komissio, että jo allekirjoitetut pöytäkirjat ratifioidaan? Osallistuuko komissio tulevaisuudessa aktiivisesti pysyvän komitean ja konferenssin työskentelyyn? Mitä mieltä komissio on Euroopan vuoristoalueiden julistuksesta?

Margot Wallströmin komission puolesta antama vastaus

(26. tammikuuta 2001)

Alppeja koskevan yleissopimuksen ja erityisesti sen matkailua, vuoristometsiä, maaperänsuojelua ja energiaa koskevien pöytäkirjojen täytäntöönpano varmistetaan paremmin Alppien alueella sijaitsevien jäsenvaltioiden ja niiden alueiden kuin yhteisön tasolla. Tämän vuoksi yhteisö ei ole allekirjoittanut pöytäkirjoja.

Sen sijaan yhteisö on osallistunut aktiivisesti neuvotteluihin liikennettä koskevasta pöytäkirjasta, joka avattiin allekirjoituksia varten vasta Alppeja koskevan yleissopimuksen sopimuspuolten viimeisimmässä kokouksessa 31. lokakuuta 2000. Yhteisö ei voinut allekirjoittaa pöytäkirjaa kyseisessä kokouksessa, koska allekirjoitusta koskevaa menettelyä ei vielä ollut saatu päätökseen.

Sitä, että komissio ei ole osallistunut Alppeja koskevaan yleissopimukseen liittyvään työhön eikä viimeisimpään ministerikokoukseen, ei pitäisi tulkita niin, että komissio ei ole kiinnostunut yleissopimuksen täytäntöönpanosta. Komissio ei määrärahojen ja henkilöstön puutteen vuoksi voi osallistua yleissopimuksen pysyvän komitean kaikkeen toimintaan, eikä komissiolla ole tällä hetkellä suunnitelmia ratifioida tähän mennessä allekirjoitettuja pöytäkirjoja. Vuoristoalueiden olosuhteet otetaan kuitenkin huomioon yhteisön rakennepolitiikassa sekä aluekehityksen ja maaseudun kehityksen ohjelmissa.

Euroopan aluepolitiikassa etusijalle asetetaan muita heikommassa asemassa olevat alueet ja taloudellisen muutoksen alueet. Tämän perusteella useimmille vuoristoalueille myönnetään yhteisön tukea. Lisäksi joissakin yhteisön aloitteissa, kuten Interreg II ja Leader+ -aloitteissa, kiinnitetään erityistä huomiota vuoristoaluiden kysymyksiin. Erityisesti Leader+ -aloitteessa tarjotaan mahdollisuuksia vuoristossa sijaitseville maaseutualueille.

Euroopan aluekehitysrahaston uuden ohjelmakauden (20002006) aikana Alppien aluetta varten toteutetaan ensimmäistä kertaa ohjelmaa, joka kattaa Alppien sekä Alppeja koskevan yleissopimuksen alueen. Ohjelmassa ovat mukana Ranska, Italia, Sveitsi, Itävalta, Saksa, Slovenia ja Liechtenstein. Talousarvion odotetaan olevan vähintään 120 miljoonaa euroa. Tästä 60 miljoonaa myönnetään aluekehitysrahastosta edellisenä kautena aloitetun rajat ylittävän yhteistyön jatkamiseksi.

Maaseudun kehittämisen alalla komission ehdottaman yleinen kehyksen pitäisi soveltua vuoristoalueiden moniin tehtäviin ja niiden monimuotoisuuteen. Maaseudun kehityspolitiikan uudistamisessa olisi paremmin yhdistettävä olemassa olevat välineet sekä keskitettävä näiden välineiden soveltamista. Erityisten alueellisten ohjelmien toteuttamisen avulla voitaisiin ottaa paremmin huomioon yhteisön eri alueiden ominaispiirteet, ja vuoristoalueiden pitäisi hyötyä tästä erityispiirteidensä perusteella.

Komissio osallistui kesäkuussa 2000 ensimmäiseen maailmanlaajuiseen vuoristoalueiden foorumiin, mikä osaltaan osoittaa komission kiinnostusta vuoristoalueiden erityisolosuhteisiin.

Lisäksi hiljattain on julkaistu esite vuoristoalueiden rakennepolitiikasta(1). Esite on yhteentoista vuoteen komission ensimmäinen asiakirja, joka on kokonaan omistettu vuoristoseuduille.

Vuoristoalueiden Euroopan asiakirja on Eurooppa-neuvoston vastuulla. Tavoitteena on edistää vuoristoalueita koskevaa politiikkaa. Tässä työssä ovat mukana jäsenvaltioiden edustajat ja kansalaisjärestöt, jotka ovat hyväksyneet asiakirjan. Komissio tukee tällaisia aloitteita, mutta ei osallistu niihin aktiivisesti.

(1) N:o ISBN 92-828-8977-7. Julkaisutoimiston luettelonumero: KN-28-00-204-FR-C.